Jose Mourinho ħerqan li jakkwista lil Sergio Ramos ma' Spurs Il-manager ta' Tottenham Hotspur, Jose Mourinho, huwa ħerqan li jerġa' jingħaqad ma' Sergio Ramos. Id-difensur ċentrali ta' Real Madrid li skorja 100 goal fil-karriera tiegħu huwa liberu li jidħol f'taħditiet ma' clubs oħra fit-tieqa tat-trasferimenti ta' Jannar, b'Ramos għad irid jikkonferma estensjoni fil-ftehim attwali tiegħu ta' Real Madrid, li jiskadi f'Ġunju. Il-president tal-Los Blancos, Florentino Perez, ta x'jifhem li Ramos jista' jkun konvint li jibqa' mal-club, iżda l-internazzjonali Spanjol issemma' li jista' jingħaqad ma' numru ta' clubs Ewropej ewlenin hekk kif jinsab fl-aħħar sitt xhur tal-kuntratt tiegħu fil-Bernabeu. Mourinho – li ħadem ma' Ramos matul iż-żmien tiegħu bħala coach ta' Real Madrid – qed iżomm għajnejh mill-qrib fuq is-sitwazzjoni hekk kif qed jippjana offerta għad-difensur ta' esperjenza liema bħalha. Ramos għadu indeċiż dwar il-futur tiegħu, imma jekk l-Ispanjol isir aġent ħieles fis-sajf, Paris Saint-Germain huma mistennija li jidħlu f'taqtiegħa ma' Spurs għall-firma ta' dan il-player ta' 34 sena. Ramos baqa' player ewlieni għal Real Madrid f'dan l-istaġun, fejn lagħab 15-il partita fil-kompetizzjonijiet kollha u skorja tliet goals għall-club immexxi minn Zinedine Zidane.